Diari Oficial de la Generalitat Valenciana


Sumari del DOGV 5257, del 12-05-2006 (2006/5408)

ORDRE de 4 de maig de 2006, de la Conselleria d'Economia, Hisenda i Ocupació, per la qual es determina el Programa d'Unitats Locals d'Aprenentatge, i es regula el procediment per a la concessió d'ajudes durant l'exercici de 2006.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5257

Data del DOGV
:   12-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5408


Data del document
:   04-05-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * administració local
    * formació professional
    * suport econòmic
    * societat sense fins de lucre

ORDRE de 4 de maig de 2006, de la Conselleria d'Economia, Hisenda i Ocupació, per la qual es determina el Programa d'Unitats Locals d'Aprenentatge, i es regula el procediment per a la concessió d'ajudes durant l'exercici de 2006. [2006/X5408]  
La creació en el seu moment d'Unitats Locals d'Aprenentatge va respondre al procés de reflexió que implica l'elaboració i el posterior desenvolupament del Pla Valencià de Formació Professional, aprovat pel Govern Valencià el 15 d'octubre del 2002.  
En aquest Pla en la línia estratègica 4 .Promoure el compromís formatiu del conjunt de la societat, facilitant les oportunitats d'accés i diversificant-ne i flexibilitzant-ne el desenvolupament., s'estableix, com una de les àrees estratègiques d'actuació, la creació de .Servicis de proximitat.. Es pretén, igualment i a través d'altres actuacions, promoure la familiaritat amb les tecnologies d'ús comú i demanda generalitzada, facilitar l'accés a la formació a les persones amb més dificultats, adaptar-se a les característiques de les persones i els sectors, impulsar la innovació en el sistema, actualitzar els continguts i els recursos didàctics i afavorir les sinergies amb altres iniciatives.  
L'Objectiu de Lisboa 2010, enfocat a convertir Europa en la zona més dinàmica i competitiva del món, planteja una Estratègia Europea per a l'Ocupació basada en el coneixement, i insta els països i les regions a aprofitar les possibilitats de les tecnologies de la informació i la comunicació, acostar la formació a la llar i rendibilitzar-ne els esforços.  
En l'informe intermedi .Urgeixen les reformes per a aconseguir l'objectiu de Lisboa., la Comissió Europea insisteix en la necessitat d'integrar de forma efectiva les Tecnologies de la Informació i la Comunicació (TIC) en els sistemes de formació (programa e-learning), fer realitat l'aprenentatge al llarg de la vida (LLL), realitzar esforços compartits i sostinguts, acostar les oportunitats d'aprenentatge dels alumnes, així com invertir temps i diners en formació.  
Sobre aquesta argumentació, el programa de creació d'Unitats Locals d'Aprenentatge aspira a flexibilitzar, acostar i facilitar l'accés a la formació a les persones que poden tenir més dificultats, com les dones o les persones residents en zones rurals allunyades de l'oferta formativa, complementant altres iniciatives de la Generalitat Valenciana, tant del SERVEF, que impulsa la formació semipresencial, com la resta de conselleries (projecte Dissemina, aules internauta, projecte Avantic, etc.). A més, la mateixa Generalitat va firmar amb els agents econòmics i socials, el Pacte Valencià pel Creixement i l'Ocupació (PAVACE), recentment revisat, en el qual establia la conveniència de potenciar els sistemes de formació a distància.  
En virtut de tot això, escoltat el Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
ORDENE  
Capítol I  
Normes generals  
Article 1. Objecte  
L'objecte de la present Ordre és convocar subvencions per al sosteniment dels costos de funcionament durant l'exercici 2006 de les Unitats Locals d'Aprenentatge.  
Article 2. Entitats beneficiàries de les subvencions  
Podran ser beneficiàries de les subvencions regulades mitjançant la present ordre, les entitats següents:  
. Corporacions locals i/o entitats locals.  
. Fundacions i altres entitats sense ànim de lucre  
Article 3. Condició de beneficiari  
1. No podran obtenir la condició de beneficiari o d'entitat col·laboradora aquelles persones o entitats en les quals concórrega alguna de les circumstàncies a què es refereix l'article 13, apartats 2 i 3, de la Llei 38/2003, de 17 de novembre, General de Subvencions. La justificació de no trobar-se sotmés a alguna d'aquestes s'efectuarà mitjançant la presentació, juntament amb la sol·licitud de concessió de subvencions, de declaració responsable a aquest efecte.  
2. Serà requisit per a la concessió de les subvencions i per al pagament d'aquestes que els beneficiaris o les entitats col·laboradores no siguen deutors per resolució ferma de procedència de reintegrament. No s'entendrà adquirida la condició de deutor de l'administració fins que haja transcorregut el termini d'ingrés en període voluntari sense fer efectiu el deute, s'haja obtingut l'ajornament de pagament, o s'haguera suspés legalment el procediment de lliurança.  
3. Serà, a més, necessari que les aules, els equips i el personal de les Unitats Locals d'Aprenentatge de les entitats sol·licitants responguen al que s'assenyala en els articles 4, 5 i 6 següents.  
Article 4. Requisits de les aules  
Els espais físics de les Unitats Locals d'Aprenentatge hauran de reunir les condicions següents:  
Habitabilitat, seguretat i accessibilitat exigides per la normativa vigent.  
Adequades condicions ambientals, d'il·luminació, acústica, climatització, ventilació i higièniques.  
Mobiliari adequat a la disposició dels equips informàtics, i auxiliars, així com a l'aprenentatge autònom dels alumnes.  
Lavabos i servicis higienicosanitaris en les proximitats.  
Article 5. Requisits dels equips  
1. Les Unitats Locals estaran dotades, almenys, de 6 equips informàtics, cada un amb les característiques mínimes següents:  
CPU: Pentium III  
Memòria RAM: 128 Mb  
Resolució de vídeo: 800x600 (color vertader «16 bits»)  
Targeta de so: 16 bits  
Auriculars   
Connexió a Internet de Banda Ampla  
2. El programari inclourà:  
Sistema Operatiu: Windows 98/ 2000 / XP\*  
Navegadors més freqüents  
Programes antivirus i de seguretat  
Paquet ofimàtic, de tractament d'imatges, visors i compressors  
Tots aquells necessaris per al funcionament dels sistemes de formació a distància propis de la Generalitat Valenciana.   
3. A més disposarà dels equipaments auxiliars següents  
Impressora: injecció/làser accessible a tots els equips.  
Escàner  
Equipament didàctic per a l'exposició, com ara canó projector, pantalla, pissarra, vídeo, DVD, etc.  
Article 6. Característiques i funcions del personal  
1. La Unitat Local d'Aprenentatge haurà d'estar atesa, durant l'horari d'obertura almenys amb una persona, amb les característiques següents:  
Titulació mínima de Batxiller o Tècnic.  
Coneixements d'informàtica avançada.  
Coneixement de la metodologia de la formació oberta i a distància, maneig de plataformes de teleformació, i assessorament per a la instal·lació de programari addicional als equips informàtics.  
Haver realitzat, o comprometre's a realitzar, el curs d'internauta de 12 hores de duració, els continguts del qual es corresponen amb el certificat d'Usuari Bàsic d'Internet, concedit dins del Projecte Internauta.  
2. Les funcions del personal de la Unitat Local d'Aprenentatge seran:  
Monitoritzar les activitats autònomes dels usuaris.  
Assessorar sobre la utilització més habitual del programari disponible, i de les plataformes de teleformació.  
Atendre els suggeriments dels usuaris.  
Resoldre incidències senzilles de connectivitat.  
Organitzar els horaris d'utilització dels equips, per part de les persones i els grups.  
Vetlar per la utilització preferent dels recursos en activitats relacionades amb la formació, l'orientació i la informació professional.  
Realitzar senzilles operacions de manteniment dels equips.  
Impartir, dirigir o coordinar, si és el cas, accions formatives.  
Totes les altres de naturalesa anàloga que determine l'entitat titular o el SERVEF.  
Article 7. Requisits d'accessibilitat   
1. L'accés del públic en general serà gratuït i lliure, sense perjuí de l'ordenació que l'entitat titular realitze per a la utilització dels equips per part de les persones o els grups.  
2. L'horari d'obertura mínim serà de 4 hores diàries, de dilluns a divendres  
Capítol II  
Procediment de tramitació de les subvencions  
Article 8. Gestió de les subvencions  
La gestió de les ajudes previstes en la present Ordre correspondrà al SERVEF i la instrucció dels expedients a les seues direccions territorials.  
Article 9. Concurrència competitiva  
El procediment de concessió de les subvencions arreplegades en aquesta ordre es tramitarà en règim de concurrència competitiva, en els termes establits en el títol I de la Llei 38/2003, de 17 de novembre, General de Subvencions.  
Article 10. Documentació  
1. Les entitats que sol·liciten ajudes, hauran de presentar la documentació següent:  
a) Sol·licitud, efectuada pel representant legal de l'entitat d'acord amb el model normalitzat que estarà disponible en la pàgina web del SERVEF.  
b) Documentació identificativa de la personalitat jurídica del sol·licitant i acreditativa de poder suficient i subsistent per a actuar en nom i representació de les entitats.  
c) Document d'identificació fiscal de l'entitat sol·licitant.  
d) Dades de domiciliació bancària segons el model normalitzat disponible en la pàgina web del SERVEF (fitxa de manteniment de tercers).  
e) Declaració responsable de l'entitat que compleix amb els requisits establits en l'article 13 de la Llei 38/2003, de 17 de novembre, General de Subvencions segons el model normalitzat disponible en la pàgina web del SERVEF.  
f) Certificat acreditatiu que es troba al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), la vigència del qual haurà d'estendre's a la data de finalització del termini de presentació de sol·licituds.  
Es podrà autoritzar expressament el Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals estatals mitjançant l'ompliment del model normalitzat corresponent.  
g) Certificat acreditatiu del finançament d'aquella part del cost del projecte que no subvencione el SERVEF segons el model normalitzat disponible en la pàgina web del SERVEF.  
h) En el cas que els sol·licitants siguen associacions, fundacions i altres entitats sense ànim de lucre, escriptura pública de constitució i estatuts inscrits com cal en el registre corresponent que acrediten la seua condició d'entitats sense ànim de lucre.  
En el cas que els documents b), c) i d) ja estigueren en poder del SERVEF, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar l'expedient, la data i l'òrgan o la dependència en què van ser presentats i que no hagen transcorregut més de cinc anys des de la finalització del procediment a què corresponguen. En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.   
2. A més, aportaran una descripció de la Unitat Local d'Aprenentatge objecte de les ajudes, que inclourà:  
Infraestructures  
Característiques dels equips (maquinari, programari i equipament auxiliar)  
Personal (titulació, experiència, formació complementària)  
Coordinació amb altres projectes de la Generalitat  
Condicions d'accés del local  
Pressupostos  
3. Quan la sol·licitud no reunisca els requisits establits en la present Ordre, o no s'acompanye amb la documentació que d'acord amb aquesta resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció de la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que si no ho feren així, es considerarà que desisteixen de la petició, amb una resolució prèvia de la directora general del SERVEF o de l'òrgan en el qual delegue, que haurà de ser dictada en els termes que preveu l'article 42 de l'esmentada Llei.  
Article 11. Termini i lloc de presentació de sol·licituds  
1. Les sol·licituds per a aquesta convocatòria es presentaran en el termini 20 dies hàbils a comptar des de l'endemà de la publicació de la present Ordre en el Diari Oficial de la Generalitat Valenciana. Aquestes sol·licituds hauran de presentar-se en el registre del SERVEF, en els registres de les direccions territorials d'Ocupació o, en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. La presentació de sol·licituds podrà igualment efectuar-se de manera telemàtica d'acord amb el que preveu l'Ordre de 9 de maig del 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i la presentació de documentació en l'àmbit competencial del SERVEF i s'aprova l'aplicació informàtica que la possibilita (DOGV de 23.05.2005), en el cas de trobar-se operativa en la data de publicació de la present Ordre.  
Article 12. Valoració de les sol·licituds  
1. Rebudes les sol·licituds, correspon a la direcció territorial d'Ocupació del SERVEF corresponent comprovar que reuneixen tots els requisits i la documentació exigida en l'article 11 i instruir l'expedient.  
2. Posteriorment se sotmetran a la valoració d'un òrgan col·legiat que emetrà un informe tècnic en què es concretarà el resultat de l'avaluació efectuada, tenint en compte els criteris següents:  
Perfil del personal a contractar  
Nombre de sol·licituds presentades en la mateixa comarca.  
Possibilitats d'accés de la població a altres recursos de formació prioritzant les comarques d'interior i les poblacions de menys de 20.000 habitants.  
Compromís d'obertura en horaris amplis (vesprades, dissabtes, etc.)  
3. L'òrgan col·legiat mencionat en l'anterior apartat, denominat Comissió Tècnica d'Unitats Locals d'Aprenentatge, estarà compost per les persones següents:  
. El cap d'Àrea de Formació i Qualificació Professional, que actuarà com a president.  
. Els directors territorials d'Ocupació  
. Un representant de la Secretaria Autonòmica de Telecomunicacions i Societat de la Informació.   
. Un funcionari de la Direcció General de Formació i Qualificació Professional que actuarà com a secretari.  
4. Les direccions territorials, a la vista de l'expedient i de l'informe de la Comissió Tècnica, efectuarà la proposta de resolució provisional motivada com cal i donarà tràmit d'audiència als interessats per un termini de 10 dies perquè presenten al·legacions. Es podrà prescindir del tràmit anterior quan no figuren en el procediment ni siguen tinguts en compte altres fets o documents que els adduïts per l'interessat, i en aquest cas la proposta de resolució tindrà caràcter de definitiva.  
Article 13. Resolució  
1. Una vegada aprovada la proposta de resolució definitiva, la Direcció General del SERVEF, o òrgan que delegue, resoldrà el procediment assignant les subvencions previstes en la present convocatòria.   
2. El termini per a resoldre i notificar les sol·licituds serà de sis mesos comptats a partir de la finalització del termini per a la presentació de sol·licituds.  
3. La Direcció General del SERVEF, o òrgan que delegue, efectuarà una resolució que contindrà la relació dels sol·licitants a qui es concedeix la subvenció en la qual es farà constar de manera expressa la desestimació de la resta de les sol·licituds i s'especificaran aquelles que reunint els requisits necessaris no poden ser ateses per insuficiència de crèdit per a això o per altres motius. Aquesta resolució es publicarà en el Diari Oficial de la Generalitat Valenciana d'acord amb el que preveu l'article 18 de la Llei 38/2003 General de Subvencions.  
4. Les resolucions motivades de concessió que es dicten a l'empara d'aquesta convocatòria es notificaran als interessats d'acord amb el que preveu l'article 58 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.   
5. Aquestes resolucions posen fi a la via administrativa, i contra aquestes podrà interposar-s'hi un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, i de la possibilitat que els interessats puguen exercir-ne, si és el cas, qualsevol altre que consideren procedent.  
En el cas d'entitats locals, podran interposar un recurs contenciós administratiu davant el mateix òrgan jurisdiccional, de conformitat amb el que estableixen els articles 10, 44 i 46.6 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos a partir de l'endemà de la notificació, llevat que s'haguera produït el requeriment a què fa referència l'article 44 de la mencionada Llei, i en aquest cas l'esmentat termini comptarà des de l'endemà del dia en què es reba la comunicació de l'acord exprés o s'entenga presumptament rebutjat.   
Article 14. Costos elegibles  
1. Les subvencions que concedisca el SERVEF per a Unitats Locals d'Aprenentatge es calcularan per als conceptes següents:  
Costos salarials del personal (Mòdul A)  
Costos de comunicacions i manteniment dels equips (Mòdul B)  
2. El mòdul A inclou:  
Salaris del personal  
Costos de les quotes a la Seguretat Social a càrrec de l'entitat beneficiària per tots els conceptes, desocupació, Fons de Garantia Salarial i Formació Professional quan haja contractat el personal com a treballadors per compte d'altri, amb obligació de l'afiliació i/o l'alta en la Seguretat Social  
Únicament s'admetran justificants de pagaments a persones físiques, tant si el servici ha sigut prestat pel personal de la mateixa entitat beneficiària, com si s'ha contractat una prestació de servicis professionals amb persones alienes a aquesta.  
3. El mòdul B compensarà les despeses de comunicació i manteniment dels equips  
4. El període màxim subvencionable serà el comprés entre la data de concessió de la possible ajuda i el 31 d'octubre del 2006.  
Article 15. Quantia de la subvenció   
1. Per a l'exercici 2006 s'estableixen les quanties següents:  
. Mòdul A, 1.000 € per mes complet, fins a un màxim de 6 mesos (6.000 €).  
. Mòdul B, 1.000 €  
2. L'import total de la subvenció, en cap cas podrà ser d'una quantia tal que, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost del projecte.  
Article 16. Obligacions de les entitats, control i publicitat  
Sense perjuí de les obligacions específiques que les administracions competents establisquen a les entitats, aquestes quedaran obligades, com a beneficiàries de les subvencions previstes en la present ordre a:  
a) Mantenir operativa i accessible la Unitat Local d'Aprenentatge.  
b) Facilitar la formació del personal.  
c) Acreditar davant de l'organisme que concedisca la subvenció la realització de l'activitat, així com el compliment dels requisits exigits per a la concessió.  
d) Sotmetre's a les actuacions de comprovació que haja d'efectuar el SERVEF, així com a les de control financer que legalment corresponguen.  
e) Comunicar a l'organisme que concedisca les subvencions l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals  
f) Difondre, d'acord amb els models normalitzats, la condició d'Unitat Local d'Aprenentatge.  
Article 17. Subcontractació  
Les accions subvencionades hauran de ser realitzades pel mateix sol·licitant o per persona dependent d'aquest, per la qual cosa les despeses hauran de ser abonades per l'entitat beneficiària, amb la prohibició expressa de la subcontractació.  
Article 18. Bestretes  
Podrà avançar-se a l'entitat beneficiària el percentatge màxim de l'import de l'ajuda que legalment s'establisca per a aquests supòsits, amb un aval previ a favor de la Generalitat Valenciana en la forma legalment prevista. Estaran exempts de l'obligació de presentar aval els beneficiaris de les ajudes quan siguen persones jurídiques de naturalesa pública o persones jurídiques de naturalesa privada sempre que el seu capital social, dotació fundacional o equivalent, estiga participat en més d'un 80% per la Generalitat Valenciana o per les seues entitats autònomes.   
Article 19. Pagament i justificació   
1. El percentatge restant de la subvenció es farà efectiu en finalitzar l'acció subvencionada, i serà necessària la presentació de la declaració de despeses efectivament realitzades i de la documentació següent:  
Per a la part A:  
. Documents justificatius de la despesa corresponents i de les transferències bancàries de les corresponents retribucions a les persones interessades.  
Per a la part B:  
. Documents justificatius de la despesa corresponents a aquesta part.  
Aquesta declaració de despeses, i la remissió de documents justificatius realitzada als efectes establits en l'article 47 del Text Refós de la Llei d'Hisenda Pública de la Generalitat Valenciana, haurà d'efectuar-se abans de l'1 de desembre.   
2. En tot cas la justificació de les despeses subvencionades s'efectuarà d'acord amb el que preveu l'article 30 de la Llei 38/2003, de 17 de novembre, General de Subvencions i d'acord amb les indicacions que el SERVEF puga proporcionar en cada cas per a justificar que la subvenció concedida s'acomoda a les condicions imposades i a la consecució dels objectius previstos en l'acte de concessió d'aquesta.  
3. S'entendrà despesa subvencionable aquella que, de manera indubtable, responga a la naturalesa de l'activitat subvencionada i haja sigut efectivament pagada amb anterioritat a la finalització del període de justificació establit en l'article anterior.  
Article 20. Rendiments financers  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, en raó a l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
Article 21. Obligació de portar comptabilitat separada  
Els beneficiaris queden obligats a la identificació en compte comptable separat de tots els ingressos i les despeses referits a operacions de l'afectació de la subvenció a la finalitat de la seua concessió.   
A aquests efectes haurà de disposar de compte bancari específic al qual el Servici Valencià d'Ocupació i Formació transferirà, amb la comunicació prèvia pel beneficiari del número d'aquest compte, l'import total o parcial, segons siga procedent. L'anterior s'entén sense perjuí de l'obligació de justificació de les subvencions percebudes en els termes establits en la Llei 38/2003, de 17 de novembre, General de Subvencions i en la present norma.  
Article 22. Causes de reintegrament de subvencions  
1. A més de les causes d'invalidesa de la resolució de concessió, arreplegades en l'article 36 de la Llei 38/2003, de 17 de novembre, General de Subvencions, donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei General de Subvencions.  
2. En el cas d'incompliments parcials la directora general del SERVEF, o òrgan en el qual delegue, determinarà la quantitat a reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 d'aquesta Llei.  
Article 23. Procediment sancionador  
Si, com a conseqüència de la tramitació de l'expedient de reintegrament, es detectara alguna de les infraccions tipificades en el títol IV de la Llei 38/2003, de 17 de novembre, General de Subvencions, se seguirà el procediment establit en l'article 67 d'aquesta Llei.   
DISPOSICIÓ ADDICIONAL  
Primera  
Serà aplicable a les subvencions establides en la present ordre la Llei 38/2003, de 17 de novembre, General de Subvencions, en els termes que aquesta preveu.  
Segona  
De conformitat amb el que preveu la Llei 15/2005, de 26 de desembre, de Pressupostos de la Generalitat Valenciana per a l'any 2006, l'import global destinat per a la concessió de les ajudes previstes en la present Ordre a càrrec del subprograma pressupostari 322.52 .Formació Professional Ocupacional., T5669000 .Unitats Locals d'Aprenentatge., serà de 310.000 €, (TRES-CENTS DEU MIL euros), import cofinançat pel Fons Social Europeu en un 65%.  
DISPOSICIONS FINALS  
Primera  
Es faculta la Direcció General del SERVEF a dictar les instruccions que siguen procedents per al desenvolupament i la implantació de la present ordre.   
Segona  
La present ordre entrarà en vigor l'endemà de la publicació en el Diari Oficial de la Generalitat Valenciana   
Tercera  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14, i 46 de la Llei Reguladora de la Jurisdicció Contenciosa Administrativa, contra la present ordre, que esgota la via administrativa, s'hi podrà interposar potestivament un recurs de reposició o bé s'hi podrà plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant l'òrgan que va dictar l'acte administratiu, en el termini d'un mes a comptar des de l'endemà de la notificació de la resolució corresponent.  
b) El recurs contenciós administratiu haurà de plantejar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats a partir de l'endemà de la notificació de la resolució corresponent.   
València, 4 de maig de 2006  
El conseller d'Economia, Hisenda i Ocupació,  
GERARDO CAMPS DEVESA